ชอคโกแลต ของขวัญยอดนิยม สำหรับเทศกาลคริสต์มาส และปีใหม่
ในช่วงเทศกาลคริสต์มาส – ปีใหม่ ชอคโกแล็ตมักจะเป็นของขวัญ ที่ทั้งผู้รับพอใจเป็นพิเศษ และผู้ให้ก็สบายใจ ไม่ต้องคิดค้นหาของขวัญกันมาก
ในช่วงใกล้คริสต์มาสร้านขายชอคโกแล็ตประเภท Gourmetมีลูกค้าเข้าออกอยู่ตลอดเวลา คุณเจรี่ แร็ตลิฟต์บอกว่าการให้ชอคโกแล็ตเป็นของขวัญเป็นประเพณีในครอบครัว คุณเจรี่บอกว่าปกติแล้วจะไม่ซื้อชอคโกแล็ต Gourmet ซึ่งมีราคาแพง แต่ช่วงคริสต์มาสถือเป็นเรื่องพิเศษ ในขณะเดียวกัน วงการอาหารโดยเฉพาะสมาคมผู้ผลิตขนมหวานแห่งชาติ ก็กำลังพยายามหาทาง ที่จะทำให้ผู้นิยมรับประทานชอคโกแล็ตรับประทานชอคโกแล็ตได้มากขึ้น โดยมีความรู้สึกผิดน้อยลงและไม่ต้องรอโอกาสพิเศษอย่างเช่น เทศกาลคริสต์มาสเพื่อที่จะรับประทานชอคโกแล็ต คุณซูซัน สมิธ รองนายกสมาคมผู้ผลิตขนมหวานแห่งชาติยืนยันว่าชอคโกแล็ต และโกโก้ไม่ได้เป็นแค่ขนม หรือของหวานเท่านั้น เวลานี้ มีคนใช้ชอคโกแก็ตและโกโก้เป็นส่วนผสมในการปรุงอาหารต่างๆ มากขึ้นทุกที และในงานเลี้ยงอาหารกลางวันของสมาคมฯ ที่กรุงวอชิงตันเมื่อเร็วๆ นี้ คุณซูซันบอกว่า อาหารจานหลัก เป็นเนื้อสันในหมักกับนมถั่วเหลืองโรสแมรี่และโกโก้ ส่วนคุณคาร์ล่า ฮอลล์ เชฟใหญ่บอกว่าเดี๋ยวนี้ เธอใช้ชอคโกแล็ตเป็นเครื่องปรุงอาหารบ่อยมากขึ้น เชฟคาร์ล่าบอกว่าสามารถใช้ชอคโกแล็ตประกอบอาหาร ได้ตั้งแต่จานเรียกน้ำย่อย ไปจนถึงของหวานและคิดว่าการใช้ชอคโกแล็ตกับผลไม้ และผักต่างๆ เป็นวิธีรับประทาน ที่เป็นประโยชน์กับร่างกายของเรามากขึ้นทีเดียว อาหารจานที่ขึ้นชื่อของเชฟคาร์ล่านั้นเป็นสตูไก่อบซ๊อสผสมชอคโกแล็ต ซึ่งน้ำซ๊อสนั้นใช้ชอคโกแล็ตปั่นกับหอม กระเทียมมะเขือเทศ และเครื่องปรุงอื่นๆ คุณร๊อบ คิงสเบอรี่เจ้าของร้านขายชอคโกแล็ตในกรุงวอชิงตัน บอกว่า ผู้คนเริ่มรู้จักรสชาดของชอคโกแล็ตในอาหารคาวกันแล้วและเมื่อเห็นของคาวที่ใช้ชอคโกแล็ตเป็นเครื่องปรุงก็ดูจะเต็มอกเต็มใจลองลิ้มชิมรสกันมากขึ้น แต่ไม่ว่าชอคโกแล็ตจะอร่อย และเป็นประโยชน์แก่ร่างกายแค่ไหนก็หวังว่า ร้านอาหารไทยในกรุงวอชิงตัน จะไม่นึกสนุก ทดลองใช้ชอคโกแล็ตในผัดไทย แทนน้ำส้มมะขามกับเขาบ้างก็แล้วกัน